魏了翁
阁学袁侍郎以朝鲤豢龙两图见寄索和·朝鲤
物生宇宙间，巨细统有宗。
鳞虫三百余，厥长称维龙。
滃雾弥六合，神渊閟千重。
维时赤鲤公，坐制纤鳞穷。
纤鳞何足言，什百来追踪。
亦有横江鳞，望洋丧其雄。
于于圉圉然，等辨殊卑崇。
一鳜掉头去，恝然若将终。
三公不易介，谁谓惠不恭。
鲁生陋汉仪，商皓婴秦锋。
行吾之所安，匪以惊愚庸。
又如秦汉后，俗学千载同。
卓哉无极论，上配禹孟功。
吾言聊自警，毋诮惟少通。